Марко Ганчев
Поетика

chitanka.info

Двегодишен,

        ти взе молива

и на стаята

        по стените

със ръчичка нетърпелива

дръпна

        линии

                страховити.

С кръстове и с колела

ти задраска

        труда на архитекта,

който с изпотени очила

е създавал

        на тоя дом проекта.

По гардеробното лустро

атомни

        орбити

                плъзнаха,

просто мебелното изкуство

вдигнаха

        те

        във въздуха.

Ала най-тежко бедствие

книгите преживяха —

беззащитни

        пред твойто нашествие,

белите си

        знамена

                развяха

Ти задраска тия,

        които четеме

и навярно

        полека-лека

би се справил

        след време

с цялата библиотека.

Нека стане

        чертата ти права,

когото искаш

        задрасквай тогава!

1963

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.